白居易
早冬游王屋自灵都抵阳台上方望天坛偶吟成章寄…李相公
霜降山水清，王屋十月时。石泉碧漾漾，岩树红离离。
朝为灵都游，暮有阳台期。飘然世尘外，鸾鹤如可追。
忽念公程尽，复惭身力衰。天坛在天半，欲上心迟迟。
尝闻此游者，隐客与损之。各抱贵仙骨，俱非泥垢姿。
二人相顾言，彼此称男儿。若不为松乔，即须作皋夔。
今果如其语，光彩双葳蕤。一人佩金印，一人翳玉芝。
我来高其事，咏叹偶成诗。为君题石上，欲使故山知。